Na temelju članka 33. stavka 1. Zakona o udrugama („Narodne novine”, broj 74/14.), članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15.), članka 15. Pravilnika o financiranju programa i projekata udruga koji su od interesa za Općinu Kalnik („Službeni glasnik Koprivničko-križevačke županije“, broj 8/16.) i članka 46. Statuta Općine Kalnik („Službeni glasnik Koprivničko-križevačke županije“, broj 5/13.) općinski načelnik Općine Kalnik donosi

**ODLUKU**

**o načinu raspodjele raspoloživih sredstava iz Proračuna Općine Kalnik za 2017. godinu namijenjenih financiranju programa i projekata udruga koji su od interesa za**

**Općinu Kalnik u 2017. godini**

**I.**

Odlukom o načinu raspodjele raspoloživih sredstava iz Proračuna Općine Kalnik za 2017. godinu namijenjenih financiranju programa i projekata udruga koji su od interesa za Općinu Kalnik u 2017. godini (u daljnjem tekstu: Odluka) utvrđuje se način raspodjele sredstava namijenjenih financiranju programa i projekata udruga koji su od interesa za Općinu Kalnik u 2017. godini iz Proračuna Općine Kalnik za 2017. godinu u iznosu od **120.000,00** kuna, a koja su u Proračunu Općine Kalnik raspoređena u:

• **Prioritetno područje 1** – Kultura, kulturno-turističke manifestacije i poticanje kulturno umjetničkog amaterizma – 20.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu/projektu je 2.000,00 kuna, a najveći iznos po programu/projektu je 20.000,00 kuna.

• **Prioritetno područje 2** – Ostale društvene djelatnosti (umirovljenici, braniteljske udruge i dr.) – 60.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu/projektu je 2.000,00 kuna, a najveći iznos po programu/projektu je 50.000,00 kuna.

• **Prioritetno područje 3** – Sport i sportske manifestacije – 35.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu/projektu je 2.000,00 kuna, a najveći iznos po programu/projektu je 20.000,00 kuna.

• **Prioritetno područje 4** – Gospodarstvo, poljoprivreda i ruralni razvoj– 5.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu/projektu je 1.000,00 kuna, a najveći iznos po programu ili projektu je 5.000,00 kuna.

**II.**

Sredstva navedena u točki I. ove Odluke raspodijeliti će se okvirno kako slijedi:

* Prioritetno područje 1 – 3 ugovora,
* Prioritetno područje 2 – 6 ugovora,
* Prioritetno područje 3 – 6 ugovora,
* Prioritetno područje 4 – 3 ugovora,

a na temelju Javnog poziva za financiranje programa i projekata udruga koji su od interesa za Općinu Kalnik u 2017. godini (u daljnjem tekstu: Natječaj) čiji je nositelj Općina Kalnik i u skladu s dokumentacijom za provedbu Natječaja koja je sastavni dio ove Odluke.

**III.**

Dokumentacija za provedbu Natječaja iz točke II. ove Odluke obuhvaća:

1. Pravilnik,

2. tekst javnog natječaja,

3. upute za prijavitelje,

4. obrasce za prijavu programa/projekta,

5. obrazac za procjenu kvalitete/vrijednosti programa/projekta i

6. obrasce za provedbu programa/projekta i izvještavanje.

Obrasci za prijavu iz stavka 1. podtočke 4. ove točke su:

4.1. Obrazac opisa programa/projekta

4.2. Obrazac proračuna programa/projekta

4.3. Obrazac izjave o nepostojanju dvostrukog financiranja

4.4. Obrazac popisa priloga koje je potrebno priložiti uz prijavu.

Obrasci za provedbu projekta i izvještavanje iz stavka 1. podtočke 6. ove točke su:

6.1. Obrazac ugovora o financiranju programa/projekta

6.2. Obrazac opisnog izvještaja provedbe programa/projekta

6.3. Obrazac financijskog izvještaja provedbe programa/ projekta.

**IV.**

Poziv i dokumentacija za provedbu Natječaja iz točke III. objavljuje se u cijelosti na mrežnim stranicama Općine Kalnik (www.kalnik.hr).

**V.**

Općina Kalnik nadležna je za provedbu postupka.

Sukladno Uputama za prijavitelje, Povjerenstvo za otvaranje ponuda sastavljeno od službenika Jedinstvenog upravnog odjela pristupit će postupku ocjene ispunjavanja propisanih (formalnih) uvjeta natječaja.

Ocjena ispunjavanja propisanih uvjeta natječaja ne smije trajati duže od sedam dana od dana isteka roka za podnošenje prijava na natječaj, nakon čega se donosi odluka koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih uvjeta natječaja.

**VI.**

Povjerenstvo za ocjenjivanje ponuda, sastavljeno od 5 članova, razmatra i ocjenjuje prijave koje su ispunile formalne uvjete natječaja, sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe ili projekte.

**VII.**

Na temelju provedenog postupka ocjenjivanja programa i projekata, općinski načelnik donosi Odluku o raspodjeli sredstava za financiranje programa i projekata udruga.

Na temelju Odluke iz stavka 1. ove točke općinski načelnik će s nositeljem programa ili projekta sklopiti pojedinačne ugovore.

**VIII.**

Odluka iz točke VII. bit će objavljena na Internet stranici Općine Kalnik (www.kalnik.hr).

**IX.**

Ova Odluka stupa na snagu danom donošenja.

**OPĆINSKI NAČELNIK OPĆINE KALNIK**

KLASA: 007-01/17-01/02

URBROJ: 2137/23-17-1

Kalnik, 22. ožujka 2017.

**OPĆINSKI NAČELNIK:**

**Mladen Kešer,** bacc.ing.agr.